Šalom ja tere õhtust! Vaatate TV7 Iisraeli Uudiseid Jeruusalemmast.
Olen Erin Viner ja asendan Jonathan Hessen’it.
Tänased tähtsamad uudised:
Iisraeli rahvusliku julgeoleku nõunik Tzachi Hanegbi kinnitas,
et kui maailm ei tegutse, siis ründab Iisrael Iraani tuumakava omal käel.
USA kinnitas tahet aidata oma Lähis-Ida partnereid, rõhutades,
et Washingtoni rahvuslikud julgeoleku- huvid hõlmavad kogu seda regiooni.
Iraan esitles uut ballistilist raketti,
mis tema väitel suudab läbistada vaenlaste õhukaitse.
Iisrael jälgib hoolikalt Iraani edusamme tuumarelva suunas.
Ja ehkki Jeruusalemm soovib,
et rahvusvaheline üldsus jõuaks kokkuleppele,
mis tõhusalt kärbiks ajatolla režiimi tuumapürgimusi,
ei kõhkle ta käivitamast sõjalist operatsiooni,
kui ületatakse väljaöeldud punased jooned.
Iisraeli rahvusliku julgeoleku nõunik Tzachi Hanegbi
vastas Reichmanni Ülikooli Strateegia- ja Poliitikainstituudi
aastakonverentsil Herzliya’s küsimusele valitsuse reageeringust
Associated Press’i teatele, et Iraan ehitab tuumaseadet maa alla,
kus ta on kaitstud parimategi pommide eest, järgmiselt:
Esmalt, see pole ei üllatav ega uus.
Tunneme Iraani sellist teguviisi juba aastaid.
Sedaviisi püüavad nad viia oma rajatised maa alla varju.
See algas aastaid tagasi, tunnelites, mis kaevati Isfahanis,
ja siis Fordo’s Qomi provintsis.
Nüüdseks on avastatud veel üks rajatis Natanz’i lähedal.
See muidugi raskendab löögi andmist -
ikka on ju kergem rünnata maapealseid rajatisi.
Kuid ütlen teile ses asjas,
et pole kohta, kuhu ei küüniks see rünnak, millele viitate.
Erinevalt AP teatest, mille kohaselt nn. eksperdid on hinnanud,
et see maa-alune kindlus võib vastu pidada USA löökidele
oli Iisraeli rahvusliku julgeoleku- nõunik veendunud vastupidises.
Rahvusliku julgeoleku nõunik Tzachi Hanegbi,
kes varem oli võtmeminister mitmes Iisraeli valitsuses,
rõhutas ka, et ükski selline maa-alune rajatis,
millega iraanlased loodavad oma tuumakava kaitsta,
ei valmi enne mitmeid aastaid.
Hanegbi ei nimetanud küll
aega ega pöördumatut punast joont, mil Iisrael on sunnitud ründama,
kuid osutas Iisraeli endiste juhtide otsustele,
rõhutades, et Jeruusalemm kasutab ikka muid heidutusmeetodeid,
kuni julgeolekuaparaadi hinnangul ei jää enam muid valikuid kui õhurünnak.
Esiteks, nimetatud seadme ehitamiseks ja käikulaskmiseks
teie viidatud eesmärgil kulub aastaid.
Me ei taha öelda täpset tähtaega, ent rõhutame oma kahtlematut seisukohta,
et kui meie hinnangul pole enam alternatiivi sõjalistele meetmetele
Iraani tuumarajatiste vastu,
siis arvan, et iga Iisraeli juht leiab igakülgset toetust
Iisraeli ühiskonnalt ja riigilt,
et teha seda, mida tegid peaministrid Begin 1981. a. ja Olmert 2007. a. -
tegutseda juhul, kui kõik muud meetmed enam ei toimi.
Tuleb rõhutada, et nii Iisraeli Kaitseväe (IKV) luuredirektoraadi
kui ka Rahvusliku Julgeoleku Nõukogu (RJN) hinnangul
pole Islamivabariik veel teinud
lõplikku otsust valmistada tuumarelvi -
mis kahtlemata vallandaks ka üleilmse reaktsiooni.
Pealegi pole Iraan,
kes ilmselt suudaks mõne nädalaga rikastada uraani 90%ni,
veel suutnud toota tuumalõhkepead, nagu kinnitab Iisraeli luure.
Pentagonil on õigus, kui ütleb - ja seda ei ütle üksnes Pentagon -
et mis puutub rikastamisse,
siis kui iraanlased tahavad täna kiirkorras rikastada 60%lt 90%le,
nõuab see umbes kolme nädalat.
Mõne hinnangul nõuab see veel vähem, nt USA arvates 12 päeva.
Selline kogus ei anna veel tuumarelva, ent tekitab olukorra,
kus lõhkepea tarvis on piisavalt rikastatud uraani,
ja aja möödudes see kogus suureneb.
Ent lisaks on vaja valmistada tuumapea, mida iraanlastel pole.
Siiski on see meie arvates kindlasti enamat kui lihtsalt punane lipp -
see on lipp, mis nõuab viivitamatut tegutsemist,
muidu lepiksime olukorraga, kus radikaalne režiim saab tuumarelva,
massihävitusrelva, millega meie aga leppida ei taha.
Hanegbi’lt päriti ka, kas Iisrael ründaks Iraani ilma USA toeta.
Kui me ei suuda seda ära hoida, kui maailmas oleks tuumarelvaga Iraan,
kui USA, vastuoksa oma 6 järjestikuse presidendi poliitilistele avaldustele,
lubab Iraanil jõuda pöördumatusse punkti,
siis meie ja Netanyahu - kui see sünnib tema ajal -
kindlasti ei lase Iraanil toimida ilma Iisraeli vastuseta.
Hoolimata valmidusest tegutseda üksinda, tuleb märkida,
et Iisrael on saavutanud seninägematu koostöötaseme USAga,
ning kriisiaegadel teotsevad mõlemad riigid liitlastena üheskoos.
Nad on lähedal! Jäänud on teha vaid otsus.
Ja me anname märku, ja mitte ainsana maailmas,
ka USA annab neile märku, et kui ületate punase joone,
siis maksate režiimina ja riigina sellist hinda, mis teile ei meeldi.
Seepärast vaadake ette!
Olen olnud kaasas meie suhetes USAga
alates välisministri kantseleiga liitumisest aastal 1984
Yitzhak Shamir’i ajal.
Järgmine aasta on 40nes.
Ses suhtes võin öelda,
et luure-, kaitse-, operatsiooniline koostöö USA ja Iisraeli vahel
pole kunagi olnud nii tihe,
ja minu kui RJN juhi seisukohalt pole kunagi olnud nii rahuldustpakkuv.
Muidugi oleme ameeriklastega ühel meelel Iraani-ohu suhtes.
Ainus erinevus USA ja Iisraeli vahel on, et nemad endiselt usuvad,
et õige tee selle ohu edasilükkamiseks ja kõrvaldamiseks on diplomaatia.
Nad on endiselt veendunud -
ehkki tuumalepe, 2015. a. sõlmitud kollektiivne lepe, on maas -
nad peavad seda endiselt eelistatavaks edasiteeks.
Austame nende lähenemist!
Kuid kõiges, mis puutub muisse tegutsemissuundadesse,
mille kohta pärisite,
on koostöö väga tugev ja igakülgne ja tugevneb päev-päevalt veelgi.
On huvitav märkida,
et CENTCOMi ja Lähis-Ida Instituudi eileõhtusel konverentsil
pealinnas Washingtonis rõhutas USA asekaitseminister
strateegiate, plaanide ja võimekuste alal dr. Mara Karlin,
et USA rahvusliku julgeoleku huvid on läbi põimunud
oma Lähis-Ida liitlaste omadega,
mistõttu väljakutseid ja ohte saab lahendada ühiselt.
Oleme selgesti öelnud oma kauaaegseile partnereile regioonis -
lõimumine ja koostöövõime on hädavajalikud
Iraani hoolimatuile tegudele vastamiseks kõigis valdkondades.
Kui tahame ka sisukalt vastustada vägivaldseid äärmusorganisatsioone,
on sealgi võtmesõnadeks lõimumine ja koostöövõime.
Ja muidugi ka inimtekkeliste kriiside lahendamiseks, nagu kliimamuutus.
USA ei saa neid probleeme ühepoolselt lahendada,
vaid nende ohtude ulatus, mastaap ja riigiülene olemus
nõuavad lõimumist ja mitmekülgset koostööd.
Nii palume oma partnereil suurendada oma panuseid ja toetust lõimumiseks.
Meie jätkuv tahe on:
1) jätkata nendega koostööd ja toetada neid regioonis,
ja 2) hoida seal maailma enim lahinguvalmit väge,
sellist, mis suudab jõuliselt ja kiiresti suunata sõdurid regiooni
ning teisaldada üleilmseid vahendeid ja võimekusi kriiside korral.
Sellise koostöövõime ja lõimumise tagamiseks
peavad regiooni partnerid ja liitlased hankima relvi USAlt ja NATO riikidelt,
mis omakorda võimaldaks nende osalemist ühisõppustel USAga
ning kombineeritud reageeringut kriisiaegadel.
Nii on meil siin hea näide, kuidas lihvisime ühist heidutust
kahepoolsel tulejõuõppusel Juniper Oak,
mis toimus paari kuu eest kogu Iisraeli ja Vahemere ulatuses
ja kus kasutati rohkem kui 140 õhusõidukit,
12 mereväealust, HIMARSe ja mitmikraketiheitjaid.
Juniper Oak näitas meie võimet
tegutseda ühiselt kõikides valdkondades -
maal, õhus, merel, aga ka kosmoses ja küberruumis.
See tugevdas ka meie heidutust,
tõendades USA võimet liigutada kiiresti vägesid regiooni ja välja,
töötades sujuvalt koos peamise strateegilise partneriga
ja tõendades reageerimisvõimekust hädaolukorras.
Viimaks, see näitas,
et USA toetus Iisraeli julgeolekule on raudkindel
ning meie toetus regioonile tervikuna on püsiv.
Sellal kui USA rõhutab regionaalset koostööd,
mis hõlmab ka õhukaitsevõrku oma liitlaste kaitseks,
avaldas Iraani Islamivabariik eile oma uusima sõjalise edusammu -
ballistilise raketi, mis tema väitel suudab läbistada vaenlaste kaitse.
Kaitseministeeriumi sõnum meie vaenlastele on,
et kaitseme otsustavalt oma maad ja islamirevolutsiooni saavutusi.
Ja oleme vaenlasele näidanud,
et ta ei suuda peatada meie noorte arengut ja edenemist.
Tänan vaatamast TV7 Iisraeli Uudiseid!
Homme samal ajal palume vaadata viimast saadet ’TV7 Powers in Play’.
TV7 Iisraeli uudised tulevad taas
esmaspäeval samal ajal Jonathan Hessen’i juhtimisel.
Olen Erin Viner.
Soovin rahulisi puhkepäevi ja õnnist nädalatepüha Jeruusalemmast.
Tõlge: Sulev Kivastik